Любая справа пачынаецца з падмурка. Рэстаўрацыя і захаванне помнікаў гісторыка-культурнай спачыны — таксама не выключэнне. Мінулы год парадаваў не толькі і нават не столькі сваім чаканым плёнам, увасобленым у прыгожай дахоўцы той жа Радзівілаўскай рэзідэнцыі ў Нясвіжы, колькі менавіта падмуркам новых ініцыятыў. Шэраг іх быў заяўлены ў дзяржпраграмах “Культура Беларусі” на 2011 — 2015 гады, зацверджанай Саветам Міністраў краіны, і “Замкі Беларусі”, якая набыла юрыдычную сілу ўжо на пачатку бягучага года, але распрацоўвалася акурат летась па Даручэнні Кіраўніка дзяржавы.